Prófkjör - upphlaup frjálslyndra - kosningar í Bandaríkjunum . Úrslit liggja nú fyrir í prófkjörum helgarinnar hjá sjálfstæðismönnum í suðurvesturkjördæmi og suðurkjördæmi og samfylkingarfólki í Reykjavík . Þegar litið er á heildina kemur á óvart , hve dræm þátttakan var í prófkjöri Samfylkingarinnar í Reykjavík , 4842 þátttakendur en hjá okkur sjálfstæðismönnum voru þeir tæplega 11.000 . Ingibjörg Sólrún Gísladóttir , formaður Samfylkingarinnar , fékk 3326 atkvæði eða tæp 70% af þeim , sem kusu . Telst það til tíðinda , að flokksformaður fái ekki meiri stuðning í óumdeilt sæti og verður þetta ekki túlkað á annan veg en þann , að Ingibjörg Sólrún hafi mætt þungri undiröldu í prófkjörinu . Össur Skarphéðinsson er kampakátur í 2. sæti en hann keppti um það við Jóhönnu Sigurðardóttur – verður ekki annað ráðið , en Össur líti á úrslitin sem nokkra uppreisn fyrir sig , eftir að hafa tapað formannskjörinu gegn Ingibjörgu Sólrúnu . Steinunn Valdís Óskarsdóttir náði ekki nema í 8. sæti og af þingmönnum Samfylkingarinnar ýtti hún Guðrúnu Ögmundsdóttur til hliðar . Tregðulögmálið réð ferðinni við val manna á framboðslista Samfylkingarinnar og nýliðar áttu ekki upp á pallborðið . 6409 greiddu atkvæði í prófkjöri sjálfstæðismanna í suðvesturkjördæmi og þar glönsuðu þau Þorgerður Katrín og Bjarni Benediktsson í fyrsta og annað sætið síðan kemur nýtt fólk eins og við var að búast miðað við þá ákvörðun sitjandi þingmanna að gefa ekki kost á sér til endurkjörs og brottför Árna M. Mathiesens í suðurkjördæmi . 5814 greiddu atkvæði í prófkjöri sjálfstæðismanna í suðurkjördæmi og þar náði Árni M. Mathiesen fyrsta sæti , Árni Johnsen varð í öðru sæti og sannaði með því , að hann hefur síður en svo látið bugast . Kjartan Ólafsson alþingismaður hlaut 3. sætið en þrír þingmenn Drífa Hjartardóttir , Guðjón Hjörleifsson og Gunnar Örn Örlygsson lentu utan þeirra sæta , sem duga til setu á þingi . Þau hafa öll verið góðir liðsmenn í þingflokki okkar , Drífa hefur haft forystu í landbúnaðarmálum og Guðjón í sjávarútvegsmálum . Þá hefur Drífa setið í stjórn þingflokksins og verið óþreytandi við að taka að sér verkefni á hans vegum . Við sjálfstæðismenn eigum eftir að ákveða lista okkar í norðvestur og norðaustur kjördæmum , stillt verður upp í hinu fyrra en prófkjör í hinu síðara . Augljóst er , að ekkert prófkjaranna hefur vakið jafnmiklar umræður og titring og prófkjör okkar sjálfstæðismanna í Reykjavík . Síðast í gær birti Blaðið við mig viðtal Kolbrúnar Bergþórsdóttur í tilefni af prófkjörinu . Upphlaup frjálslyndra . Um síðustu helgi hófust hér miklar og ákafar umræður um málefni innflytjenda vegna orða , sem Magnús Þór Hafsteinsson , þingmaður frjálslyndra , lét falla í sjónvarpsþætti og talin voru til marks um , að grunnt væri á rasisma . Síðan hafa frjálslyndir talað á þann veg , að þeir hafi aðeins verið að ítreka andstöðu sína við það , að 1. maí sl. var fallið frá takmörkunum á för íbúa frá nýjum EES-ríkjum í A-Evrópu til landsins . Rökin fyrir því að hætta að beita takmörkunum voru einkum þau , að með því yrði auðveldara en ella að fylgjast með gangi mála á innlendum vinnumarkaði og koma í veg fyrir starfsemi svonefndra starfsmannaleiga , en uppi voru ásakanir um , að þær færu ekki að lögum . Á sama tíma og frelsi þessara EES-borgara til að koma til landsins var aukið , voru hertar reglur um komu fólks utan EES-svæðisins . Ef menn vilja gjörbreytingu í þessu efni , eiga þeir að krefjast úrsagnar úr EES og þar með afnáms þess frelsis , sem fylgir aðildinni bæði fyrir Íslendinga til að starfa á EES-svæðinu og EES-borgara til að koma hingað . Sumir virðast halda , að þetta frelsi útlendinga til að koma hingað tengist aðild okkar að Schengen-samstarfinu . Þar er um misskilning að ræða , því að Schengen-samstarfið snýst ekki um hinn efnislega rétt EES-borgara , sem felst í frjálsri för , heldur snýst það um landamæraeftirlitið , það er rétt manna til að fara úr einu landi í annað , án þess að sýna vegabréf . Nýju EES-ríkin eru ekki orðin þátttakendur í þessum þætti samstarfsins , borgarar þeirra þurfa enn að sýna vegabréf , þegar þeir fara inn á Schengen-svæðið og hefur enn ekki verið fastákveðið , hvenær afnám vegabréfaskyldunnar tekur gildi . Á vettvangi Evrópusambandsins hafa verið samþykktar nýjar reglur um frjálsa för og um það hefur verið rætt á sameiginlegum vettvangi EFTA-ríkjanna í EES og framkvæmdastjórnar ESB , hvort þessar reglur séu í samræmi við EES-samninginn . Stjórnvöld á Íslandi og í Liechtenstein hafa dregið það í efa en þeim skilningi hefur verið mótmælt af fulltrúa framkvæmdastjórnarinnar . Þetta mál er enn óleyst . Ég minnist þess vel við afgreiðslu EES-samningsins á alþingi , hve margar spurningar vöknuðu um frjálsa för vegna samningsins og var sá þáttur málsins ítarlega ræddur . Af minni hálfu hefur þeim sjónarmiðum verið haldið fram , að íslensk stjórnvöld verði að stíga varlega til jarðar við allar ákvarðanir í þessum efnum miðað við það , sem sagt var í umræðum um EES-samninginn á þingi , þegar hann var samþykktur . Af orðum málsvara frjálslyndra er erfitt að átta sig á því , hvaða markmiði þeir vilja í raun ná með upphlaupi sínu vegna innflytjenda , öðru en því að ýta undir ótta almennings við þessa þróun og fiska síðan í gruggugu vatni . Stjórnarandstöðuflokkarnir þrír , vinstri / græn , frjálslyndir og samfylkingarfólk hafa ákveðið að starfa saman á þingi í vetur til að skapa sér traust í því skyni að mynda saman ríkisstjórn eftir kosningar næsta vor . Menn hafa að sjálfsögðu velt fyrir sér , hvort þetta upplaup frjálslyndra í útlendingamálum spilli fyrir þessum samstarfsáformum . Fréttablaðið kannaði hug formanna vinstri / grænna og Samfylkingar í því efni og birti svörin 10. nóvember . Ingibjörg Sólrún Gísladóttir sagði : „ Það er ekki hægt að segja að það hafi orðið stefnubreyting hjá flokknum [ frjálslyndum ] þótt einstakir menn innan hans tali með hætti sem manni líkar ekki . Það eru auðvitað samþykktir flokksins og yfirlýsingar forystunnar sem gilda . “ Steingrímur J. Sigfússon sagði : „ Ég tek orð formanns Frjálslynda flokksins gild . Hann segir að stefna síns flokks sé óbreytt og vísar í stefnuskrá flokksins . Ég hef lesið hana og þar sem um þessa hluti er fjallað er ekkert sem veldur mér vandræðum . “ Af þessum orðum er ljóst , að stefna frjálslyndra í innflytjendamálum spillir ekki samstarfi þessara þriggja flokka á þingi og mun ekki standa í vegi fyrir því , að þeir setjist saman í ríkisstjórn . Spyrja má : Eru Magnús Þór Hafsteinsson , formaður þingflokks frjálslyndra , og Jón Magnússon , hrl. og nýr liðsmaður frjálslyndra , sama sinnis og Guðjón Arnar , flokksformaður frjálslyndra , Ingibjörg Sólrún og Steingrímur J. ? Kosningar í Bandaríkjunum . Repúblíkanar töpuðu meirihluta í báðum deildum Bandaríkjaþings þriðjudaginn 7. nóvember eins og spáð hafði verið . Mér kom ekki á óvart , að Donald Rumsfeld hyrfi úr embætti varnarmálaráðherra eftir kosningarnar . Hann hefur verið einstaklega seinheppinn í mörgu , sem hann hefur tekið sér fyrir hendur . Þá er ljóst , að John Bolton hverfur frá sendiherrastörfum fyrir Bandaríkin hjá Sameinuðu þjóðunum , en hann hefur ekki hlotið staðfestingu öldungadeildar Bandaríkjaþings sem sendiherra , þótt repúblíkanar hafi haft þar meirihluta . Segir það sína sögu um , hvers virði þessi meirihluti þeirra var , þegar á reyndi , en margt benti til þess , að innviðir hans hefðu veikst mikið . Nú mun stjórnmálaathygli í Bandaríkjunum beinast að því , hver verður næsti forseti þeirra . Það þarf ekki að veikja stöðu repúblíkana , að þeir hafi misst meirihluta í þinginu , þegar dregur að forsetakosningum . Flest bendir til þess , að demókratar séu ekki eins samhentir og nauðsynlegt er til að ná raunverulegum árangri á þingi í andstöðu við forsetann – ekki síst þegar kemur að utanríkis - og öryggismálum . Hér skal ekki spáð mikilli stefnubreytingu en hins vegar verða rannsóknanefndir á vegum þingsins áberandi og þær munu taka sér fyrir hendur að kanna mál , sem talin eru erfið fyrir forsetann , ríkisstjórn hans og flokk .